RARIK aftur í viðbragðsstöðu vegna slæmrar veðurspár Búist er við slæmu veðri víðast hvar á landinu frá og með þriðjudegi 7. janúar og búist er við að veðrið geti valdið usla fram á fimmtudagskvöld . Miklar líkur eru á að veðrið muni hafa áhrif á afhendingu rafmagns þar sem hætta er á eldingum , seltu og ísingu . Þau landssvæði sem líklegast er að verði fyrir truflunum eru Suðurland , Vesturland og Norðurland vestra . RARIK er í viðbragðsstöðu til að bregðast við hugsanlegum bilunum á dreifikerfinu . Endurnýjun loftlínudreifikerfisins með jarðstrengjum hefur verið langstærsta verkefni RARIK frá árinu 1992 og eru 65% kerfisins nú þegar komin í jörð . Sá hluti kerfisins sem er enn í loftlínum , er um 35% og er hann viðkvæmur fyrir þeim veðuráhrifum sem spáð er næstu daga og verður því vaktaður sérstaklega . Þegar búast má við rafmagnstruflunum er ráðlegt að slökkva á þeim rafmagnstækjum , sem slökkva ekki á sér sjálf þegar rafmagni slær út og sem geta valdið tjóni þegar rafmagn kemur á að nýju . Þetta á meðal annars við um eldavélar og fleiri hitunartæki en einnig er ráðlegt að slökkva á viðkvæmum tækjum á borð við sjónvörp . Þá hefur reynst mörgum vel að að eiga vasaljós að grípa til því farsímaljós eru fljót að tæma farsímarafhlöður enda símarnir orkufrekir . Minnum einnig á að rafmagnsleysi getur haft áhrif á fjarskipti og ýmsa þjónustu sem er háð rafmagni . Við sendum út upplýsingar í SMS skilaboðum til þeirra viðskiptavina sem verða rafmagnslausir . Þeir sem eru í netsambandi geta fylgst með stöðu mála í rafdreifikerfinu í kortasjá á forsíðu rarik.is . Bilanavakt er starfrækt allan sólarhringinn og bilanasímanúmer eru talin upp neðst í fæti vefsins . Frekari upplýsingar um stöðu truflana í dreifikerfinu :